**Utfyllende informasjon om meklingsresultatet NHO/YS**

**Meklingsløsning i NHO-området.**

Søndag ettermiddag 8. april, etter mekling 15 timer på overtid, ble NHO og YS enige om en løsning i årets samordnede oppgjør. Oppgjøret omhandlet store og viktige temaer som AFP, tjenestepensjon, slitertillegg og lønn.

Nedenfor gjennomgås noen av hovedpunktene:

**Ny og forbedret AFP-ordning**

Partene er enige om at det skal gjennomføres en utredning for å komme frem til en mer rettferdig og forutsigbar AFP-ordning. Den nye modellen skal være bærekraftig for fremtiden, samtidig som full opptjening i ordningen skal være på linje med dagens nivå.

Endringene i regelverket vil rette opp svakheter og tette hull som etter dagens ordning gjør at arbeidstakere uforskyldt faller ut av ordningen.

Den nye AFP-ordningen vil fortsatt være en kvalifiseringsordning, men AFP-pensjonen den enkelte får vil knyttes opp mot hvor mange år du har vært ansatt i en AFP-bedrift. På den måten vil flere arbeidstakere nyte godt av ordningen.

Når alle årene i en AFP-bedrift gir opptjening, vil også yngre arbeidstakere få større motivasjon til å organisere seg og kreve tariffavtale.

Det skal utarbeides overgangsregler mellom eksisterende og ny ordning.

Utredningen skal søkes å være ferdig i løpet av desember 2018, slik at en ny ordning kan avtales inntatt i overenskomstene i 2019.

Noen hull ble tettet allerede i årets oppgjør. Det er enighet om endringer som vil gi større unntak fra vilkåret om at søker skal være ansatt og reell arbeidstaker de tre siste årene før uttakstidspunktet for å kvalifisere for AFP.

I tillegg vil grensen for hvor lenge arbeidstaker kan ha vært syk eller uføretrygdet utvides fra 26 uker til 104 uker.

**Slitertillegg**

Det er enighet om å bruke fondet til sluttvederlagsordningen (ordning for arbeidstakere over 50 år som uforskyldt må avslutte arbeidsforholdet uten å ha rett til AFP) som grunnlag for et nytt slitertillegg.

Sluttvederlagsordningen har blitt utvannet etter at utbetalingene ble skattepliktige, og avkortet mot ulike trygdeytelser.

Det tas sikte på å gi slitertillegget til dem som går av ved 62, 63 eller 64 år uten arbeidsinntekt ved siden av. For å få ytelsen, vil det stilles krav om innvilget AFP.

Ordningen søkes etablert og satt i drift 1. januar 2019. På det tidspunkt vil Sluttvederlagsordningen stenges.

**Tjenestepensjon**

Dessverre fikk vi ikke gjennomslag for kravet om innskudd fra første krone i den obligatoriske tjenestepensjonsordningen (OTP). Det betyr at det må arbeides videre politisk for å få gjennomslag for kravet.

**Matpenger**

Matpengesatsene er økt til kr 86,50.

**Lønnstillegg**

Siden det er et samordnet oppgjør, er det gitt sentrale tillegg også på våre overenskomster som normalt kun har lokale lønnsforhandlinger. Alle Negotias medlemmer på NHO-området skal ha et sentralt tillegg på kr 1,30 per time (kr 2 535 per år) med virkning fra 1. april.

For øvrig gjennomføres de lokale lønnsforhandlingene som alltid. Utgangspunktet er den enkelte bedrifts økonomiske virkelighet, beskrevet gjennom de fire kriterier.

**Endring av navn**

Salgsfunksjonæravtalen har endret navn til Selgeravtalen.

**Uravstemning**

Siden det er et samordnet oppgjør, vil det bli avholdt uravstemning. Det vil bli sendt ut egen informasjon i forbindelse med uravstemningen. Fristen er satt til 24. april.